Realme 3 Pro और Realme 3 एक-दूसरे से कितने अलग?  
रियलमी 3 प्रो का दाम 13,999 रुपये से शुरू
Realme 3 में मीडियाटेक हीलियो पी70 प्रोसेसर का हुआ है इस्तेमाल 
Redmi Note 7 Pro को चुनौती देगा Realme 3 Pro
Realme 3 Pro को भारत में लॉन्च कर दिया गया है। भारतीय बाजार में Oppo के सब-ब्रांड रियलमी (Realme) के Realme 3 Pro स्मार्टफोन की सीधी भिड़ंत रेडमी नोट 7 प्रो (Redmi Note 7 Pro) और सैमसंग गैलेक्सी एम30 (Samsung Galaxy M30) से होगी। रियलमी 3 प्रो (Realme 3 Pro) की अहम खासियतों की बात करें तो इसमें 6.3 इंच का फुल-एचडी+ डिस्प्ले है। इसमें स्नैपड्रैगन 710 प्रोसेसर और डुअल रियर कैमरा सेटअप है। रियलमी 3 प्रो ग्रेडिएंट फिनिश और पतले बेजल से लैस है। Realme 3 Pro को कंपनी की आधिकारिक वेबसाइट के अलावा फ्लिपकार्ट से खरीदा जा सकता है और यह हैंडसेट डुअल रियर कैमरा सेटअप से लैस है।
रियलमी 3 प्रो आउट ऑफ बॉक्स एंड्रॉयड पाई पर आधारित कलरओएस 6.0 पर चलेगा। रियलमी 3 प्रो (Realme 3 Pro) मार्केट के अन्य मॉडल को तो चुनौती देता ही है, साथ में इसे कंपनी के रियलमी 3 (Realme 3) बजट फोन के अपग्रेड के तौर पर डिजाइन किया गया है। तो आइए जानते हैं कि कीमत और स्पेसिफिकेशन के आधार पर रियलमी 3 प्रो और रियलमी 3 एक-दूसरे से कितने अलग हैं?

रियलमी 3 प्रो (रिव्यू) का दाम 13,999 रुपये से शुरू होता है। इस दाम में 4 जीबी रैम और 64 जीबी स्टोरेज वेरिएंट मिलता है। फोन के 6 जीबी रैम + 128 जीबी स्टोरेज वेरिएंट का दाम 16,999 रुपये है। Realme 3 Pro हैंडसेट कार्बन ग्रे, नाइट्रो ब्लू और लाइटनिंग पर्पल रंग में आएगा। ये ग्रेडिएंट फिनिश से लैस हैं। रियलमी 3 प्रो की पहली सेल 29 अप्रैल को दोपहर 12 बजे आयोजित होगी।

भारत में रियलमी 3 (रिव्यू) की कीमत 8,999 रुपये से शुरू होती है। इस दाम में 3 जीबी रैम + 32 जीबी स्टोरेज वेरिएंट मिलेगा। फोन के 4 जीबी रैम और 64 जीबी स्टोरेज वेरिएंट को 10,999 रुपये में बेचा जाएगा। फोन डायमंड ब्लैक, रेडिएंट ब्लू और ब्लैक रंग में मिलेगा।

डुअल-सिम (नैनो) वाला रियलमी 3 प्रो और रियलमी 3 आउट ऑफ बॉक्स एंड्रॉयड पाई पर आधारित कलरओएस 6.0 से लैस हैं। Realme 3 Pro में 6.3 इंच का फुल-एचडी+ (1080x2340 पिक्सल) आईपीएस डिस्प्ले है, 19.5:9 आस्पेक्ट रेशियो के साथ। 2.5 डी कर्व्ड ग्लास के साथ आने वाले इस फोन में कॉर्निंग गोरिल्ला ग्लास 5 की प्रोटेक्शन है। वहीं, रियलमी 3 में 6.2 इंच का एचडी+ (720x1520 पिक्सल) डिस्प्ले होगा, कॉर्निंग गोरिल्ला ग्लास प्रोटेक्शन के साथ। डिस्प्ले का आस्पेक्ट रेशियो 19:9 है।

रियलमी 3 प्रो में कंपनी ने ऑक्टा-कोर क्वालकॉम स्नैपड्रैगन 710 प्रोसेसर का इस्तेमाल किया है। जुगलबंदी के लिए 4 जीबी और 6 जीबी दो रैम वेरिएंट हैं। रियलमी 3 में 2.1 गीगाहर्ट्ज़ ऑक्टा-कोर मीडियाटेक हीलियो पी70 प्रोसेसर का इस्तेमाल हुआ है। रैम के दो विकल्प हैं- 3 जीबी और 4 जीबी।
रियलमी 3 प्रो के दो स्टोरेज वेरिएंट हैं- एक 64 जीबी और दूसरा 128 जीबी स्टोरेज वेरिएंट। ज़रूरत पड़ने पर माइक्रोएसडी कार्ड इस्तेमाल करना संभव है। रियलमी 3 की इनबिल्ट स्टोरेज के दो विकल्प हैं- 32 जीबी या 64 जीबी। ज़रूरत पड़ने पर 256 जीबी तक का माइक्रोएसडी कार्ड इस्तेमाल करना संभव होगा।
अब बात कैमरा सेटअप की। Realme 3 Pro डुअल रियर कैमरा सेटअप के साथ आता है। पिछले हिस्से पर एफ/ 1.7 अपर्चर वाले 16 मेगापिक्सल प्राइमरी कैमरे के साथ एफ/ 2.4 अपर्चर वाला 5 मेगापिक्सल का सेकेंडरी कैमरा भी है। वहीं, Realme 3 में पिछले हिस्से पर डुअल रियर कैमरा सेटअप है। प्राइमरी सेंसर 13 मेगापिक्सल का है। यह एफ/ 1.8 अपर्चर वाला सेंसर है। इसके साथ 2 मेगापिक्सल का सेंसर जुगलबंदी में काम करेगा।
अब बात सेल्फी कैमरा की। रियलमी 3 प्रो के फ्रंट पैनल पर एफ/ 2.0 अपर्चर वाला 25 मेगापिक्सल का सेल्फी कैमरा है तो वहीं रियलमी 3 के फ्रंट पैनल पर एफ/ 2.0 अपर्चर वाला 13 मेगापिक्सल कैमरा सेंसर दिया गया है।
Realme 3 Pro में ब्लूटूथ 5.0, 4जी एलटीई, वाई-फाई 802.11एसी, 3.5 एमएम हेडफोन जैक और माइक्रो-यूएसबी पोर्ट से लैस है। तो वहीं रियलमी 3 में ब्लूटूथ 4.2, 2.4 गीगाहर्ट्ज़ वाई-फाई, ओटीजी और माइक्रो-यूएसबी पोर्ट शामिल हैं।
अब बात बैटरी क्षमता की। रियलमी 3 प्रो डिवाइस की बैटरी 4,045 एमएएच की है। यह VOOC 3.0 फास्ट चार्जिंग को सपोर्ट करती है। वहीं, दूसरी ओर रियलमी 3 हैंडसेट की बैटरी 4,230 एमएएच की है, यह फास्ट चार्जिंग सपोर्ट से लैस नहीं है।
अब बात डाइमेंशन की। Realme 3 Pro हैंडसेट का डाइमेंशन 156.8x74.2x8.3 मिलीमीटर है और वज़न 172 ग्राम। वहीं, Realme 3 का डाइमेंशन 156.1x75.6x8.3 मिलीमीटर है और वज़न 175 ग्राम है।